Tampereen Manse PP otti ensimmäisen kiinnityksen pesäpallon Suomen mestaruuteen, kun se voitti naisten Superpesiksen avausfinaalissa Porin Pesäkarhut 1–0 (2–2, 6–4).

Kaupin pesäpallostadionille saapui 1732 katsojaa seuraamaan, kun Manse PP pelasi seurahistoriansa ensimmäistä kertaa finaalissa. Ottelu alkoi kotijoukkueen osalta vaisusti, kun Pori johti ensimmäisen vuoroparin jälkeen 2–0.

– Kyllä siinä oli jännitystä. Sanoinkin tytöille, kun mentiin koppiin, että taisi vähän jännittää. Pori käytti sen hyvin hyväkseen heti ensimmäisessä vuorossa, Mansen kakkoskoppari Mira Kolehmainen sanoi Yle Urheilulle.

Manse PP tuli tasoihin kahden seuraavan vuoroparin aikana, joten avausjakso päättyi tasan 2–2.

Toisella jakson ensimmäinen vuoropari oli täynnä tapahtumia. Manse eteni 3–0-johtoon, mutta Pori onnistui tasoittavallaan tekemään kolme juoksua. Mansen karkumatka alkoi jakson puolivälissä. Ensin ottelun lyöjäkuningatar Anna Rintanen siirsi joukkueensa 4–3-johtoon ja heti perään Senni Sallinen lisäsi porilaisten tuskaa.

– Kyllähän me tiukkaa peliä odotettiin, ei ehkä näin vaiherikasta, mutta se sopi meille, Kolehmainen sanoi.

Ottelussa nähtiin myös pesisfinaalien ensimmäinen videotarkastus, kun joukkueet taistelivat avausjakson voitosta. Porin pelinjohtaja Sami Österlund halusi tarkistaa videolta, ehtikö Henna Juka kotiin neljännessä vuoroparissa. Kamera oli kuitenkin armoton ja 3–2-johtojuoksu jäi haaveeksi. Videon tilanteesta voi katsoa tämän jutun pääkuvaa klikkaamalla.

Pesäpalloliitto kertoi tänään keskiviikkona, että kotipesäkilpoja koskeva videohaasto otetaan käyttöön naisten ja miesten Superpesiksen loppuotteluissa.

Paljon virheitä

Yle Urheilun asiantuntijan Jussi "Nalle" Viljasen mukaan ensimmäinen finaali sujui odotetuissa merkeissä.

– Paljon oli hyviä suorituksia molemmilta. Pori tuli erittäin hyvin otteluun, kun Manse oli vähän hermostunut. Myöhemmin hermostuneisuutta oli myös Porilla. Se kuuluu näihin finaaleihin, eivät ne virheettömiä pelejä ole olleet koskaan aikaisemminkaan, Viljanen sanoi.

Ottelusarja jatkuu lauantaina Porissa. Mestaruuteen vaaditaan kolme voittoa.

– Täytyy vaan pitää se ulkopeli hyvänä ja tehdä sitä perussuorittamista, mitä me olemme tehneet koko kauden. Me teimme aika paljon virheitä tänään, niihin täytyy tarttua. Ei tuo parasta peliä ollut tältä kaudelta. Tietysti kenttä on eri ja yleisö on eri, joten lauantaina nähdään, miten käy, Manse PP:n Kolehmainen analysoi.

Manse PP voitti kolmostilanteet 17-14 ja kärkilyöntitilaston 40-34. Joukkueen kärkietenijä Henna Peltokangas pääsi ykköspesälle seitsemän kertaa. Rintasen kärkilyöntisaldo oli 6/7, ja kaksi juoksua lyöneen Jatta Vuorisen 5/12. Pesäkarhuista Susanne Ojaniemen saldo oli 6/6.

Pesäkarhujen pelinjohtajaa Sami Österlundia harmitti moni asia.

– Suoritukset olivat hermostuneita puolin ja toisin, saimme lahjoja ja annoimme niitä. Toisella jaksolla Manse oli tuon verran parempi ja ansaitsi voittonsa, Österlund sanoi.

Naisten toinen finaali näkyy suorana TV2:ssa ja Yle Areenassa lauantaina klo 12.50 alkaen.